**Kisbér Város Jegyzője**

**ELŐTERJESZTÉS**

Kisbér Város Önkormányzat Képviselő-testülete

**2024. április 11-ei** ülésére

Tárgy: kastély használat

**Tisztelt Képviselő-testület!**

A Kisbéres Egyesület a mellékelt megkeresést küldte a Batthyány-kastély emeleti várótermének bérlése kapcsán. A termet 2024. április 20. és 2024. június 20. között használnák rendezvények megtartására. A helyiségért havi 60.000,- Ft. bérleti díjat fizetnének.

A Gazdasági, Műszaki, Jogi, Környezetvédelmi Bizottság határozatképtelen volt, döntés nem született, a Pénzügyi Bizottság kérte az ingatlan használatára vonatkozó szerződés megvizsgálását.

A kastély a kisbéri 1068 hrsz. alatti ingatlanon áll, mely tulajdonosa a Magyar Állam, a tulajdonosi jogokat gyakorló a Magyar Nemzeti Vagyonkezelő Zrt.. Az ingatlan egy-egy részen vagyonkezelő a Komárom-Esztergom Vármegyei Kormányhivatal és az Országos Kórházi Főigazgatóság és Kisbér Város Önkormányzatának 29493/39225-öd részre használati joga van bejegyezve.

Az általunk fellelt használati megállapodás az ingatlanra 1995-ben köttetett még az akkori Kincstári Vagyonkezelő Szervezet Komárom-Esztergom megyei Kirendeltsége és a Polgármesteri Hivatal között.

Ezzel egyidőben a Kincstári Vagyonkezelő Szervezet Komárom-Esztergom megyei Kirendeltsége és a Városi Kórház Rendelőintézete egy üzemeltetési megállapodást kötöttek.

A megkötés óta eltelt idő alatti változások a megállapodásokon nem lettek átvezetve. A Kincstári Vagyonkezelő Szervezet jogutódja a Magyar Nemzeti Vagyonkezelő Zrt.. A Polgármesteri Hivatallal köttetett a megállapodás, de az ingatlannyilvántartásba Kisbér Város Önkormányzata javára van bejegyezve a használati jog 1998. óta. Mindkét szerződés Szabadság park 6. számon jelöli az ingatlant, mely címe mára Angol kert 4-5..

A használati megállapodásban rögzítésre került, hogy ingyenes használatba kapta a Polgármesteri Hivatal az ingatlant kórház céljára.

A használati megállapodás 3. pontja kimondja, hogy *„…. Az ingyenes használati céltól eltérő egyéb hasznosítást /bérbeadás, vállalkozás/ csak a kezelő és az OMVH\* előzetes egyeztetése után és hozzájárulásával kezdeményezhet.”* (\* Országos Műemlékvédelmi Hivatal, mára több átszervezésen is átesett.) A „*kezelő*” személye nincs megjelölve a megállapodásban.

Fentiek alapján a bérleti szerződéshez hozzájárulást kellene kérnünk egy ma már nem létező szervezetektől. A feltárt anomáliák miatt javaslom a megállapodásokat aktualizálni a Magyar Államot képviselő Magyar Nemzeti Vagyonkezelő Zrt-vel. Az új megállapodásban lehet egy bérlet/hasznosítás részletszabályait kidolgozni.

Tekintettel arra, hogy a Kisbéres Egyesület 2024. április 20-ától szerette volna a helyiséget használni, javaslom a részükre alternatív lehetőségként önkormányzati tulajdonban lévő ingatlan felajánlásáról egyeztetni.

Kérem Tisztelt Képviselő-testületet, fentiek alapján szíveskedjen döntést hozni.

Kisbér, 2024. április 9.

 Dr. Pápai Tamás s.k. Pápai Mónika s.k.

 jegyző referens

**Határozati javaslat:**

Kisbér Város Önkormányzat Képviselő-testülete

„A” változat:

a Kisbéres Egyesülettel (2870 Kisbér, Széchenyi u. 25.) a kisbéri 1068 hrsz. alatti ingatlanon álló Batthyány-kastély emeleti várótermének bérletére szerződést köt 2024. április 20-tól 2024. június 20-ig bruttó 60.000,- Ft. / hó összegen azzal, hogy a bevétel az épület állagmegóvására kerül felhasználásra.

utasítja a Kisbéri Közös Önkormányzati Hivatalt a fenti feltételeket tartalmazó szerződés előkészítésére és felhatalmazza a város polgármesterét annak aláírására.

felhatalmazza a város polgármesterét az ingatlan használatára vonatkozó megállapodás aktualizálására.

**Határidő:** azonnal

**Felelős:** Sinkovicz Zoltán polgármester

 Dr. Pápai Tamás jegyző

„B” változat:

a Kisbéres Egyesülettel (2870 Kisbér, Széchenyi u. 25.) a kisbéri 1068 hrsz. alatti ingatlanon álló Batthyány-kastély emeleti várótermének bérletére nem kíván szerződést kötni.

felhatalmazza a város polgármesterét, hogy alternatív rendezvényhelyszín biztosítása kapcsán tárgyalásokat folytasson a Kisbéres Egyesülettel és megfelelő helyszín találása esetén a bérleti szerződést megkösse a megállapodásra kerülő feltételek mentén.

felhatalmazza a város polgármesterét az ingatlan használatára vonatkozó megállapodás aktualizálására.

**Határidő:** azonnal

**Felelős:** Sinkovicz Zoltán polgármester

 Dr. Pápai Tamás jegyző